आयुर्वेदिक फार्मासिस्टों को मिले स्वास्थ्य विभाग के अनुसार ग्रेड पे
हिमाचलप्रदेश आयुर्वेदिक अराजपत्रित कर्मचारी महासंघ ने राज्य में कार्यरत आयुर्वेद फार्मासिस्टों को स्वास्थ्य विभाग में कार्यरत फार्मासिस्टों के समान संशोधित वेतनमान ग्रेड पे देने की मांग की है। महासंघ के प्रधान देवराज, वरिष्ठ उपप्रधान तिलक ठाकुर, महासचिव बलवीर ठाकुर ने कहा कि पंजाब में आयुर्वेदिक फॉर्मासिस्ट का पद होने के कारण 1978 से आयुर्वेदिक फार्मासिस्टों को स्वास्थ्य विभाग में कार्यरत फार्मासिस्टों के समान सभी वेतनमान मिलते आए हैं, परंतु 2012 में स्वास्थ्य विभाग के फार्मासिस्टों को संशोधित ग्रेड पे 4200 रुपए दे दी गई, लेकिन आयुर्वेदिक फार्मासिस्टों को संशोधित ग्रेड पे देने का मामला अभी तक लंबित है। उन्होंने मांग उठाई कि इसे तुरंत दिया जाए।
आयुर्वेद विभाग में 500 पद फार्मासिस्टों के रिक्त पड़े हैं, जिन्हें तुरंत भरा जाए। इसके अलावा एएनएम को भी स्वास्थ्य विभाग की तर्ज पर वेतन मान देने, एएनएम का कोटा बढ़ाने की भी मांग भी इस मौके पर की गई।
hin_Deva hin_Deva hin_Deva